               EUROOPAN KOMISSIO
            Bryssel 27.7.2018
            COM(2018) 559 final
            2018/0295(NLE)
            Ehdotus
            NEUVOSTON PÄÄTÖS
            valtioiden välisen kansainvälisten rautatiekuljetusten järjestön (OTIF) 13. yleiskokouksessa Euroopan unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen (COTIF) ja sen liitteisiin tehtäviin muutoksiin

               PERUSTELUT

               1.Ehdotuksen kohde

               Tämä ehdotus koskee päätöstä Valtioiden välisen kansainvälisten rautatiekuljetusten järjestön (OTIF) yleiskokouksen 13. istunnossa, joka on määrä pitää 25. ja 26. syyskuuta 2018, unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen (COTIF) ja sen liitteisiin tehtäviin muutoksiin. Istuntoasiakirjat ovat saatavilla seuraavalla OTIFin verkkosivustolla:

                  http://extranet.otif.org/en/?page_id=1071

               .

               2.Ehdotuksen tausta

               2.1.Kansainvälisiä rautatiekuljetuksia koskeva yleissopimus (COTIF)

               COTIF-yleissopimuksella hallinnoidaan OTIFin johtamista, tavoitteita ja tehtäviä sekä suhteita jäsenvaltioihin ja järjestön toimintaa yleisesti. COTIF-yleissopimuksen osapuolina on 46 maata, joihin kuuluu myös 26 EU:n jäsenvaltiota eli kaikki lukuun ottamatta Kyprosta ja Maltaa. Myös Euroopan unioni on ollut 1. heinäkuuta 2011 alkaen COTIF-yleissopimuksen osapuoli.

               Yleissopimuksessa on seuraavat kaksi osaa: varsinainen sopimus ja seitsemän liitettä, joissa vahvistetaan yhtenäinen rautatielainsäädäntö eli tekniset ja toiminnalliset vaatimukset sekä mallisopimukset matkustajien ja tavaroiden kuljettamiselle (liite A: sopimus matkustajien kansainvälisestä rautatiekuljetuksesta – CIV; liite B: sopimus tavaran kansainvälisestä rautatiekuljetuksesta – CIM; liite C: vaarallisten aineiden kansainvälinen rautatiekuljetus – RID; liite D: sopimus vaunujen käytöstä kansainvälisessä rautatieliikenteessä – CUV; liite E: sopimus infrastruktuurin käytöstä kansainvälisessä rautatieliikenteessä – CUI; liite F: kansainvälisessä liikenteessä käytettäväksi tarkoitetun rautatiekaluston teknisten normien vahvistaminen ja yhtenäisten teknisten määräysten hyväksyminen – APTU; liite G: kansainvälisessä liikenteessä käytettäväksi tarkoitetun rautatiekaluston tekninen hyväksyminen – ATMF).

               2.2.Euroopan unionin ja Valtioiden välisen kansainvälisten rautatiekuljetusten järjestön (OTIF) välinen sopimus

               Neuvosto antoi 16. kesäkuuta 2011 neuvoston päätöksen 2013/103/EU Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä. Sopimus tuli voimaan 1. heinäkuuta 2011. Neuvoston päätöksessä 2013/103/EU täsmennetään, että komissio edustaa unionia OTIFin kokouksissa. Lisäksi päätökseen sisältyvät unionin julistus toimivallan käytöstä (liite I) ja neuvoston, jäsenvaltioiden ja komission sisäiset järjestelyt OTIFin menettelyissä (liite III).

               2.3.OTIFin yleiskokous

               Yleiskokous on OTIFin korkein päätöksentekoelin. Se pitää sääntömääräisen istunnon kolmen vuoden välein. Se voi myös pitää ylimääräisiä istuntoja. Yleiskokous tekee päätökset yleissopimuksen muuttamista koskevista ehdotuksista. Tapauksesta riippuen muutosten hyväksyminen edellyttää, että joko kaksi kolmasosaa tai puolet jäsenvaltioista hyväksyy ne. Viimeisin yleiskokous pidettiin syyskuussa 2015.

               Unioni ja/tai sen jäsenvaltiot osallistuvat tähän prosessiin OTIFin menettelyjen, yleiskokouksen työjärjestyksen sekä unionin liittymisestä COTIF-yleissopimukseen tehdyn sopimuksen mukaisesti.

               Yleiskokous on päätösvaltainen, kun enemmistö tai kaksi kolmasosaa OTIFin äänioikeutetuista jäsenvaltioista ovat edustettuina äänestyshetkellä.

               2.4.OTIFin yleiskokouksen suunniteltu päätös

               OTIFin yleiskokouksen odotetaan hyväksyvän 25. ja 26. syyskuuta 2018 pidettävässä 13. istunnossaan tietyt muutokset COTIF-yleissopimukseen, sen liitteeseen E (sopimus vaunujen käytöstä kansainvälisessä rautatieliikenteessä – CUI) ja sen liitteeseen G (kansainvälisessä liikenteessä käytettäväksi tarkoitetun rautatiekaluston tekninen hyväksyminen – ATMF) sekä päättämään, hyväksytäänkö junien turvallista liikennöintiä kansainvälisessä liikenteessä koskeva COTIF-yleissopimuksen uusi liite H.

               Suunniteltu päätös sitoo osapuolia COTIF-yleissopimuksen 33 ja 34 artiklan mukaisesti. Mainittu 34 artikla kuuluu seuraavasti:

               ”1. Pääsihteeri ilmoittaa jäsenvaltioille yleiskokouksen päättämistä yleissopimuksen muutoksista.

               2. Yleiskokouksen päättämät yleissopimuksen muutokset tulevat voimaan kaikissa jäsenvaltioissa kaksitoista kuukautta sen jälkeen, kun kaksi kolmasosaa jäsenvaltioista on hyväksynyt ne, lukuun ottamatta niitä valtioita, jotka ennen voimaantuloa ovat antaneet selityksen siitä, että ne eivät hyväksy tällaisia muutoksia.

               3. Yleiskokouksen hyväksymät yleissopimuksen liitteiden muutokset tulevat voimaan kaikissa jäsenvaltioissa kaksitoista kuukautta sen jälkeen, kun puolet sellaisista jäsenvaltioista ovat hyväksyneet ne, jotka eivät ole antaneet 42 artiklan 1 kohdan ensimmäisen virkkeen mukaista selitystä, lukuun ottamatta niitä valtioita, jotka ennen voimaantuloa ovat antaneet 42 artiklan 1 kohdan ensimmäisen virkkeen mukaisen ilmoituksen.”

               Yleiskokous tekee 13. istunnossaan myös tiettyjä muita päätöksiä, jotka koskevat esim. sen työjärjestyksen muuttamista, OTIFin pääsihteerin valintaa ja hallintokomitean jäsenten valintaa.

               3.Unionin puolesta esitettävä kanta

               Kaikista OTIFin 13. yleiskokouksessa käsiteltävistä sopimuksen sisällön muuttamista koskevista esityslistan kohdista on keskusteltu jo aiemmin ja/tai ne on hyväksytty uudelleentarkastelukomitean 26. kokouksessa helmikuussa 2018. Tämä koskee erityisesti kohtia 10, 12, 13 ja 14. Näin ollen unionin puolesta esitettävä kanta ja unionin puolesta käytettävän äänioikeuden määrittäminen perustuvat neuvoston päätökseen (EU) 2018/319
                  1
               .

               Kannan selitykset ja perustelut ovat lyhyesti esitettynä seuraavat:

               Esityslistan kohta 5 – Työjärjestyksen muuttaminen

               OTIFin yleiskokouksen työjärjestykseen ehdotetut muutosluonnokset koskevat asiakirjojen toimittamisen ja lähettämisen määräaikoja, riippumattomien asiantuntijoiden osallistumista ja niiden määräysten selventämistä, jotka liittyvät alueellisten järjestöjen oikeuksien käyttämiseen. Yleiskokouksen työjärjestyksen nykyinen versio on ajalta ennen unionin liittymistä COTIF-yleissopimukseen, minkä vuoksi tietyt määräykset on tarpeen saattaa ajan tasalle. Tämä koskee erityisesti päätösvaltaisuudesta ja unionin äänioikeudesta annettuja määräyksiä (20 ja 21 artikla), joita on muutettava COTIF-yleissopimuksen 38 artiklan ja EU–OTIF-sopimuksen noudattamiseksi. Muilla muutosehdotuksilla on tarkoitus varmistaa, että yleiskokouksen työskentely sujuu asianmukaisesti saatavilla olevien parhaiden kansainvälisten käytäntöjen ja OTIFin käytäntöjen mukaisesti. Myös näitä muutosehdotuksia olisi kannatettava.

               Esityslistan kohta 8 – Yhteistyö kansainvälisten järjestöjen ja yhteenliittymien kanssa

               OTIFin sihteeristön ehdotukseen sisältyy yleiskokouksen päätös, jolla hallintokomitealle annetaan valtuudet perustaa ja lakkauttaa neuvoa-antavia yhteysryhmiä muiden kansainvälisten järjestöjen ja yhteenlittymien kanssa ja valvoa tällaisten ryhmien toimintaa. Tässä vaiheessa unioni on yhtä mieltä ehdotuksen tavoitteesta eli siitä, että joustavuutta olisi lisättävä jossakin määrin asianomaisissa kysymyksissä. Se ei kuitenkaan voi hyväksyä ehdotusta sellaisenaan, koska sillä annettaisiin hallintokomitealle uusi sovellettavia menettelyjä noudattaen suoritettava tehtävä, joka ylittää COTIF-yleissopimuksen 15 artiklan 2 kohdassa määrätyt tehtävät muuttamatta virallisesti kyseistä kohtaa.

               Sen vuoksi unionin olisi vastustettava OTIFin sihteeristön ehdotusta ja ehdottaa sen sijaan, että yleiskokouksen pitäisi perustaa yleissopimuksen 13 artiklan 2 kohdan mukaisesti väliaikaisia ad hoc -komiteoita, joiden tehtävänä on perustaa ja lakkauttaa neuvoa-antavia yhteysryhmiä muiden kansainvälisten järjestöjen ja yhteenliittymien kanssa ja valvoa tällaisten ryhmien toimintaa. Komitean toimintaa olisi ohjattava OTIFin työohjelman mukaisesti. Tältä osin on tärkeää pitää mielessä, että tällaisilla tehtävillä on käytännön vaikutusta politiikan kehittämiseen OTIFin tasolla kaikilla aloilla. Sen vuoksi on tarpeen varmistaa, että unioni osallistuu täysimääräisesti näihin toimiin liittymissopimuksen 5 artiklan 1 kohdan mukaisesti.

               Neljän vuoden ajanjakson pitäisi olla riittävä, jotta ennen sen päättymistä voidaan arvioida, ovatko saadut kokemukset olleet tyydyttäviä. Jos kokemukset ovat myönteisiä, yleissopimuksen muutos voitaisiin hoitaa rakenteellisena ratkaisuna liittymissopimuksen 5 artiklan 1 kohdalla unionille myönnettyjä takeita noudattaen.

               Esityslistan kohta 10 – Perustana olevan yleissopimuksen osittainen tarkistaminen: COTIF-yleissopimuksen tarkistamista koskevan menettelyn muuttaminen

               Tästä asiasta uudelleentarkastelukomitean 26. istunnossa helmikuussa 2018 käytyjen keskustelujen tulosten mukaisesti on tarpeen ja asianmukaista kannattaa COTIF-yleissopimuksen muutosehdotusta, jotta yleiskokouksen hyväksymien liitteiden muutosten voimaantulolle vahvistettaisiin kiinteä määräaika (36 kuukautta), mukaan lukien joustavuuslauseke, jonka nojalla määräaikaa on mahdollista pidentää tapauskohtaisesti silloin, kun yleiskokouksen enemmistö niin päättää COTIF-yleissopimuksen 14 artiklan 6 kohdan mukaisesti. Ehdotuksen tavoitteena on parantaa ja helpottaa COTIF-yleissopimuksen tarkistamista koskevaa menettelyä yleissopimuksen ja sen liitteiden muutosten johdonmukaisen ja nopean täytäntöönpanon edistämiseksi ja jotta voidaan ehkäistä nykyisen hitaan tarkistusprosessin haitallisia vaikutuksia, joihin sisältyy keskinäisen sisäisen epäyhdenmukaisuuden riski uudelleentarkastelukomitean ja yleiskokouksen hyväksymien muutosten välillä samoin kuin ulkoisen epäyhdenmukaisuuden riski erityisesti suhteessa unionin lainsäädäntöön.

               Esityslistan kohta 12 – Yhtenäisten CUI-sääntöjen osittainen tarkistaminen

               Uudelleentarkastelukomitean 26. istunnossa helmikuussa 2018 hyväksyttyjen muutosten mukaisesti on aiheellista kannattaa yhtenäisten CUI-sääntöjen muutoksia, joiden tarkoituksena on pääasiassa selkeyttää yhtenäisten CUI-sääntöjen soveltamisalaa lisäämällä 3 artiklaan määritelmä, jonka mukaan ”kansainvälisellä rautatieliikenteellä” tarkoitetaan ”liikennettä, joka edellyttää kansainvälisen junareitin tai useiden peräkkäisten, vähintään kahdessa valtiossa sijaitsevien, asianomaisten infrastruktuurihallintojen koordinoimien kansallisten junareittien käyttöä”, ja muuttamalla 1 artiklaa (Soveltamisala) vastaavasti; yhteys yhtenäisiin CIV- ja CIM-sääntöihin säilytetään. Tavoitteena on varmistaa, että yhtenäisiä CUI-sääntöjä sovelletaan systeemisemmin siihen, mihin ne on tarkoitettu eli kansainväliseen rautatieliikenteeseen. Muutosehdotukset ovat yhdenmukaisia rautateiden infrastruktuurin hallintoa ja rataverkon haltijoiden välistä yhteistyötä koskevien unionin säännöstön määritelmien ja säännösten kanssa (esim. direktiivin 2012/34/EU
                  2
                (uudelleenlaadittu) 40, 43 ja 46 artikla). Muutos, jota ehdotetaan 8 artiklaan (infrastruktuurihallinnon vastuu), on lähinnä toimituksellinen eikä vaikuta säännöksen soveltamisalaan tai sisältöön. Myös 9 artiklaan sekä 3, 5, 5 a, 7 ja 10 artiklaan ehdotetut muutokset ovat pelkästään toimituksellisia.

               Esityslistan kohta 13 – Yhtenäisten ATMF-sääntöjen osittainen tarkistaminen

               Yhtenäisten ATMF-sääntöjen osittainen tarkistaminen hyväksyttiin uudelleentarkastelukomitean 26. kokouksessa. Tarkistus merkitsee kuitenkin myös joitakin vähäisiä toimituksellisia tai kielellisiä muutoksia yhtenäisten ATMF-sääntöjen 1, 3 ja 9 artiklaan, jotka eivät kuulu uudelleentarkastelukomitean toimivaltaan. Yleiskokouksen olisi sen vuoksi hyväksyttävä ne. Yhtenäisten ATMF-sääntöjen määräykset ovat yhteensopivia Euroopan unionin yhteentoimivuusdirektiivin 2008/57/EY
                  3
                ja osittain turvallisuusdirektiivin 2004/49/EY
                  4
                kanssa. Vuonna 2016 tapahtuneen neljännen rautatiepaketin hyväksymisen yhteydessä unioni muutti monia tämän alan säännöksiä. OTIFin sihteeristö ja asiaa käsittelevä työryhmä ovat valmistelleet komission tekemän analyysin pohjalta muutoksia yhtenäisten ATMF-sääntöjen 2, 3 a, 5, 6, 7, 10, 10 b, 11 ja 13 artiklaan. Nämä muutokset ovat tarpeen, jotta voidaan yhdenmukaistaa terminologiaa EU:n uusiin säännöksiin sekä ottaa huomioon eräät menettelytapojen muutokset EU:ssa ja erityisesti se, että EU:n rautatievirastolle tulee toimivalta antaa kalustoyksikköjen lupia. Ehdotetut muutokset eivät vaikuta ATMF:n perusajatukseen.

               Esityslistan kohta 14 – Uusi liite H, joka koskee junien turvallista liikennöintiä kansainvälisessä liikenteessä

               Uutta liitetä H koskevassa ehdotuksessa annetaan määräyksiä junien turvallisesta liikennöinnistä kansainvälisessä liikenteessä, ja sen tavoitteena on yhdenmukaistaa COTIF-yleissopimusta unionin säännöstön kanssa sekä tukea yhteentoimivuutta myös Euroopan unionin ulkopuolella. Ehdotettu teksti on yhdenmukainen uuden turvallisuusdirektiivin (EU) 2016/798
                  5
                ja siihen liittyvän johdetun oikeuden kanssa. Uuden liitteen H lisäämistä koskevaa ehdotusta olisi kannatettava. Tätä varten on myös tarpeen muuttaa tiettyjä COTIF-yleissopimuksen määräyksiä.

               Ehdotetut tekstit toimitetaan yleiskokoukselle uudelleentarkastelukomitean 26. istunnossa tehdyn päätöksen nojalla. Ne noudattavat täysin unionin kantaa, joka oli määritelty ennen kyseistä uudelleentarkastelukomitean istuntoa.

               4.Oikeusperusta

               4.1.Menettelyllinen oikeusperusta

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  6
               .

               OTIFin yleiskokous on sopimuksella perustettu elin, sillä se on perustettu kansainvälisiä rautatiekuljetuksia koskevalla yleissopimuksella (COTIF). Päätökset, jotka OTIFin yleiskokouksen on määrä antaa, ovat päätöksiä, joilla on oikeusvaikutuksia. Suunnitellut päätökset voivat vaikuttaa ratkaisevasti EU:n säännöstön sisältöön rautatieliikenteen alalla.

               Suunnitelluilla päätöksillä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla päätöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               Suunnitellun päätöksen pääasiallinen tarkoitus ja sisältö liittyvät junaliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 91 artikla.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 91 artikla yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska OTIFin yleiskokouksen päätöksellä muutetaan COTIF-yleissopimusta ja eräitä sen liitteistä, on aiheellista julkaista se hyväksymisen jälkeen Euroopan unionin virallisessa lehdessä.

               2018/0295 (NLE)

               Ehdotus

               NEUVOSTON PÄÄTÖS

               valtioiden välisen kansainvälisten rautatiekuljetusten järjestön (OTIF) 13. yleiskokouksessa Euroopan unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen (COTIF) ja sen liitteisiin tehtäviin muutoksiin

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni liittyi neuvoston päätöksellä 2013/103/EU
                  7
                9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen, sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, jäljempänä ’COTIF-yleissopimus’.

               (2)Neuvoston päätöksessä 2013/103/EU säädetään, että komissio edustaa unionia valtioiden välisen kansainvälisten rautatiekuljetusten järjestön, jäljempänä ’OTIF’, istunnoissa.

               (3)Kaikki jäsenvaltiot Kyprosta ja Maltaa lukuun ottamatta ovat COTIF-yleissopimuksen sopimuspuolia ja soveltavat sitä.

               (4)OTIFin yleiskokous, jäljempänä ’yleiskokous’, perustettiin COTIF-yleissopimuksen 13 artiklan 1 kohdan a alakohdan mukaisesti. Yleiskokouksen uskotaan päättävän 25 ja 26 päivänä syyskuuta 2018 järjestettävässä 13. istunnossaan tietyistä muutoksista COTIF-yleissopimukseen ja sen liitteeseen E (yhtenäiset säännöt sopimuksesta infrastruktuurin käytöstä kansainvälisessä rautatieliikenteessä – CUI) ja liitteeseen G (kansainvälisessä liikenteessä käytettäväksi tarkoitetun rautatiekaluston tekninen hyväksyminen – ATMF). Kyseisessä istunnossa yleiskokouksen uskotaan myös päättävän, hyväksytäänkö junien turvallista liikennöintiä kansainvälisessä liikenteessä koskeva COTIF-yleissopimuksen uusi liite H.

               (5)On aiheellista määrittää OTIFin 13. yleiskokouksessa unionin puolesta esitettävä kanta, sillä suunnitellut muutokset COTIF-yleissopimukseen ja sen liitteisiin sitovat unionia ja voivat vaikuttaa ratkaisevasti unionin oikeuden sisältöön ja etenkin Euroopan parlamentin neuvoston direktiiviin (EU) 2016/797
                  8
                ja Euroopan parlamentin ja neuvoston direktiiviin (EU) 2016/798
                  9
               .

               (6)OTIFin yleiskokouksen työjärjestyksen muutosten tarkoituksena on saattaa eräät määräykset ajan tasalle unionin vuonna 2011 tapahtuneen COTIF-yleissopimukseen liittymisen jälkeen tapahtuneen kehityksen huomioon ottamiseksi varsinkin alueellisten järjestöjen äänioikeuden ja päätösvaltaisuuden osalta.

               (7)COTIF-yleissopimuksen muutosten tavoitteena on parantaa ja helpottaa yleissopimuksen tarkistusmenettelyjä sen liitteiden muutosten johdonmukaisen ja nopean täytäntöönpanon edistämiseksi ja jotta voidaan ehkäistä nykyisen hitaan tarkistusprosessin haitallisia vaikutuksia, joihin sisältyy sisäisen epäyhdenmukaisuuden riski uudelleentarkastelukomitean ja OTIFin yleiskokouksen hyväksymien muutosten välillä samoin kuin ulkoisen epäyhdenmukaisuuden riski erityisesti suhteessa unionin lainsäädäntöön.

               (8)Liitteen E (CUI) muutosten tavoitteena on selkeyttää CUI-sääntöjen soveltamisalaa, jotta voidaan turvata kyseisten sääntöjen järjestelmällisempi soveltaminen siihen, mihin ne on tarkoitettu eli kansainväliseen rautatieliikenteeseen, kuten tavaraliikennekäytäviin tai kansainvälisen henkilöliikenteen juniin.

               (9)Liitteen G (ATMF) muutosten tavoitteena on OTIFin ja unionin sääntöjen yhdenmukaistaminen erityisesti unionin vuonna 2016 hyväksymän neljännen rautatiepaketin kanssa.

               (10)Useimmat ehdotetuista muutoksista ovat unionin lainsäädännön ja strategisten tavoitteiden mukaisia, ja unionin olisi siksi kannatettava niitä.

               (11)Sen vuoksi OTIFin yleiskokouksen 13. istunnossa esitettävän unionin kannan pitäisi perustua tämän päätöksen liitteeseen,

               ON HYVÄKSYNYT TÄMÄN PÄÄTÖKSEN:

               1 artikla

               1.Valtioiden välisen kansainvälisten rautatiekuljetusten järjestön, jäljempänä ’OTIF’, yleiskokouksen 13. istunnossa unionin puolesta esitettävä kanta on liitteessä.

               2.Unionin edustajat yleiskokouksessa voivat sopia tämän päätöksen liitteessä oleviin kannanottoihin tehtävistä vähäisistä muutoksista ilman neuvoston uutta päätöstä.

               2 artikla

               Kun yleiskokouksen 13. istunnossa tehdyt päätökset on hyväksytty, ne julkaistaan Euroopan unionin virallisessa lehdessä.

               3 artikla

               Tämä päätös on osoitettu komissiolle ja jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 62, 5.3.2018, s. 10.

                     (2)

                        Euroopan parlamentin ja neuvoston direktiivi 2012/34/EU, annettu 21 päivänä marraskuuta 2012, yhtenäisestä eurooppalaisesta rautatiealueesta (uudelleenlaadittu) (EUVL L 343, 14.12.2012, s. 32).

                     (3)

                        Euroopan parlamentin ja neuvoston direktiivi 2008/57/EY, annettu 17 päivänä kesäkuuta 2008, rautatiejärjestelmän yhteentoimivuudesta yhteisössä (uudelleenlaadittu) (EUVL L 191, 18.7.2008, s. 1).

                     (4)

                        Euroopan parlamentin ja neuvoston direktiivi 2004/49/EY, annettu 29 päivänä huhtikuuta 2004, yhteisön rautateiden turvallisuudesta (rautatieturvallisuusdirektiivi) (EUVL L 164, 30.4.2004, s. 44).

                     (5)

                        Euroopan parlamentin ja neuvoston direktiivi (EU) 2016/798, annettu 11 päivänä toukokuuta 2016, rautateiden turvallisuudesta (uudelleenlaadittu) (EUVL L 138, 26.5.2016, s. 102).

                     (6)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (7)

                        Neuvoston päätös 2013/103/EU, annettu 16 päivänä kesäkuuta 2011, Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä (EUVL L 51, 23.2.2013, s. 1).

                     (8)

                        Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautatiejärjestelmän yhteentoimivuudesta Euroopan unionissa (EUVL L 138, 26.5.2016, s. 44).

                     (9)

                        Euroopan parlamentin ja neuvoston direktiivi (EU) 2016/798, annettu 11 päivänä toukokuuta 2016, rautateiden turvallisuudesta (EUVL L 138, 26.5.2016, s. 102).

    ---documentbreak---

               EUROOPAN KOMISSIO
            Bryssel27.7.2018
            COM(2018) 559 final
            LIITE
            asiakirjaan
            Ehdotus neuvoston päätökseksi
            valtioiden välisen kansainvälisten rautatiekuljetusten järjestön (OTIF) 13. yleiskokouksessa Euroopan unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen (COTIF) ja sen liitteisiin tehtäviin muutoksiin

               LIITE

               1.Johdanto

               Valtioiden välinen kansainvälisten rautatiekuljetusten järjestön (OTIF) yleiskokouksen 13. istunto pidetään 25. ja 26. syyskuuta 2018. Istuntoasiakirjat ovat saatavilla seuraavalla OTIFin verkkosivustolla:

                  http://extranet.otif.org/en/?page_id=1071

               .

               2.Esityslistan kohtia koskevia huomioita

               Esityslistan kohta 1 – Puheenjohtajan ja varapuheenjohtajan valinta

               Asiakirja(t): Ei ole

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta 2 – Esityslistan hyväksyminen

               Asiakirja(t): SG-18028-AG 13/2.1; SG-18047-AG 13/2.2

               Toimivalta:  Unionin (jaettu ja yksinomainen)

               Äänioikeuden käyttäminen: Unioni

               Kanta: Kannatetaan esityslistaluonnoksen hyväksymistä

               Esityslistan kohta 3 – Valtakirjakomitean perustaminen

               Asiakirja(t): Ei ole

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta 4 – Työn järjestäminen ja tarpeelliseksi katsottavien komiteoiden nimeäminen

               Asiakirja(t): Ei ole

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta  5 – Työjärjestyksen muuttaminen

               Asiakirja(t): SG-18030-AG 13/5

               Toimivalta:  Unionin (jaettu ja yksinomainen)

               Äänioikeuden käyttäminen: Unioni

               Kanta: Kannatetaan yleiskokouksen työjärjestyksen muuttamista.

               OTIFin yleiskokouksen työjärjestykseen ehdotetut muutosluonnokset koskevat asiakirjojen toimittamisen ja lähettämisen määräaikoja, riippumattomien asiantuntijoiden osallistumista ja niiden määräysten selventämistä, jotka liittyvät alueellisten järjestöjen oikeuksien käyttämiseen. Yleiskokouksen työjärjestyksen nykyinen versio on ajalta ennen unionin liittymistä COTIF-yleissopimukseen, minkä vuoksi tietyt määräykset on tarpeen saattaa ajan tasalle. Tämä koskee erityisesti päätösvaltaisuudesta ja unionin äänioikeudesta annettuja määräyksiä (20 ja 21 artikla), joita on muutettava COTIF-yleissopimuksen 38 artiklan ja EU–OTIF-sopimuksen noudattamiseksi. Muilla muutosehdotuksilla on tarkoitus varmistaa, että yleiskokouksen työskentely sujuu asianmukaisesti saatavilla olevien parhaiden kansainvälisten käytäntöjen ja OTIFin käytäntöjen mukaisesti, myös näitä muutosehdotuksia olisi kannatettava.

               Esityslistan kohta 6 – pääsihteerin valinta kaudelle 1.1.2019–31.12.2021

               Asiakirja(t): Rajoitettu jakelu

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta 7 – OTIFin jäsenyys – yleinen tilanne

               Asiakirja(t): SG-18032-AG 13/7

               Toimivalta:  Unionin (jaettu)

               Äänioikeuden käyttäminen: Ei sovelleta

               Kanta: Ei ole

               Esityslistan kohta 8 – Yhteistyö kansainvälisten järjestöjen ja yhteenliittymien kanssa

               Asiakirja(t): SG-18048-AG 13/8

               Toimivalta:  Unionin (jaettu ja yksinomainen)

               Äänioikeuden käyttäminen: Unioni

               Kanta:

               Vastustetaan OTIFin sihteeristön ehdotusta, jonka mukaan yleiskokouksen olisi valtuutettava hallintokomitea perustamaan ja lakkauttamaan neuvoa-antavia yhteysryhmiä muiden kansainvälisten järjestöjen ja yhteenlittymien kanssa ja valvomaan tällaisten ryhmien toimintaa.

               Ehdotetaan, että COTIF-yleissopimuksen 13 artiklan 2 mukaisesti yleiskokous päättää perustaa tilapäisesti eli neljän vuoden ajaksi ad hoc -komitean, jonka tehtävänä on perustaa ja lakkauttaa neuvoa-antavia yhteysryhmiä muiden kansainvälisten järjestöjen ja yhteenliittymien kanssa toimintaa ja valvoa tällaisten ryhmien toimintaa. Unionilla olisi oltava oikeus osallistua ad hoc -komitean työskentelyyn liittymissopimuksen 5 artiklan 1 kohdan mukaisesti. Komitean toimintaa olisi ohjattava OTIFin työohjelman mukaisesti.

               OTIFin sihteeristön ehdotukseen sisältyy yleiskokouksen päätös, jolla hallintokomitealle annetaan valtuudet perustaa ja lakkauttaa neuvoa-antavia yhteysryhmiä muiden kansainvälisten järjestöjen ja yhteenlittymien kanssa ja valvoa tällaisten ryhmien toimintaa. Tässä vaiheessa unioni on yhtä mieltä ehdotuksen tavoitteesta eli siitä, että joustavuutta olisi lisättävä jossakin määrin asianomaisissa kysymyksissä. Se ei kuitenkaan voi hyväksyä ehdotusta sellaisenaan, koska sillä annettaisiin hallintokomitealle uusi sovellettavia menettelyjä noudattaen suoritettava tehtävä, joka ylittää COTIF-yleissopimuksen 15 artiklan 2 kohdassa määrätyt tehtävät muuttamatta virallisesti kyseistä kohtaa.

               Koska unioni on kuitenkin samaa mieltä ehdotuksen yleisestä tavoitteesta, se ehdottaa, että yleiskokous  perustaisi yleissopimuksen 13 artiklan 2 kohdan mukaisesti  tilapäisiä ad hoc -komiteoita, joiden tehtävänä on perustaa ja lakkauttaa neuvoa-antavia yhteysryhmiä muiden kansainvälisten järjestöjen ja yhteenliittymien kanssa ja valvoa tällaisten ryhmien toimintaa. Tältä osin on tärkeää pitää mielessä, että tällaisilla tehtävillä on käytännön vaikutusta politiikan kehittämiseen OTIFin tasolla kaikilla aloilla. Sen vuoksi on tarpeen taata, että unioni osallistuu täysimääräisesti näihin toimiin liittymissopimuksen 5 artiklan 1 kohdan mukaisesti.

               Neljän vuoden ajanjakson pitäisi olla riittävä, jotta ennen sen päättymistä voidaan arvioida, ovatko saadut kokemukset olleet tyydyttäviä. Jos kokemukset ovat myönteisiä,  yleissopimuksen muutos voitaisiin hoitaa rakenteellisena ratkaisuna liittymissopimuksen 5 artiklan 1 kohdalla unionille myönnettyjä takeita noudattaen.

               Esityslistan kohta 9 – Budjettikehys

               Asiakirja(t): Rajoitettu jakelu

               Toimivalta:  Jäsenvaltiot

               Äänioikeuden käyttäminen: Jäsenvaltiot

               Kanta: Ei ole

               EU–OTIF-sopimuksen 4 artiklan mukaan ”Unionilla ei ole osuutta OTIFin talousarviossa eikä se osallistu talousarviota koskevaan päätöksentekoon”.

               Esityslistan kohta 10 – Perustana olevan yleissopimuksen osittainen tarkistaminen: COTIF-yleissopimuksen tarkistamista koskevan menettelyn muuttaminen

               Asiakirja(t): SG-18035-AG 13/10

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Kannatetaan COTIF-yleissopimuksen 34 artiklan 3–6 kohdan muuttamista ja hyväksytään selitysmuistioon tehtävät muutokset.

               Tästä asiasta uudelleentarkastelukomitean 26. istunnossa käytyjen keskustelujen tulosten mukaisesti on tarpeen ja asianmukaista kannattaa COTIF-yleissopimuksen muutosehdotusta, jotta yleiskokouksen hyväksymien liitteiden muutosten voimaantulolle vahvistettaisiin kiinteä määräaika (36 kuukautta), mukaan lukien joustavuuslauseke, jonka nojalla määräaikaa on mahdollista pidentää tapauskohtaisesti silloin, kun yleiskokouksen enemmistö niin päättää COTIF-yleissopimuksen 14 artiklan 6 kohdan mukaisesti.

               Ehdotuksen tavoitteena on parantaa ja helpottaa COTIF-yleissopimuksen tarkistusmenettelyjä yleissopimuksen ja sen liitteiden muutosten johdonmukaisen ja nopean täytäntöönpanon edistämiseksi ja jotta voidaan ehkäistä nykyisen hitaan tarkistusprosessin haitallisia vaikutuksia, joihin sisältyy keskinäisen sisäisen epäyhdenmukaisuuden riski uudelleentarkastelukomitean ja yleiskokouksen hyväksymien muutosten välillä samoin kuin ulkoisen epäyhdenmukaisuuden riski erityisesti suhteessa unionin lainsäädäntöön.

               Esityslistan kohta 11 – Yhtenäisten CIM-sääntöjen osittainen tarkistaminen – pääsihteerin raportti

               Asiakirja(t): SG-18036-AG 13/11

               Toimivalta:  Unionin (jaettu ja yksinomainen)

               Äänioikeuden käyttäminen: Unioni (jos äänestetään)

               Kanta: Otetaan huomioon pääsihteerin raportti ja kehotetaan pääsihteeriä toimittamaan 14. yleiskokoukselle kertomus tullikysymyksiä ja tavaraliikenteen asiakirjoja koskevan työn etenemisestä ja toimittamaan tarvittaessa ehdotuksia yhtenäisten CIM-sääntöjen muuttamisesta.

               Esityslistan kohta 12 – Yhtenäisten CUI-sääntöjen osittainen tarkistaminen

               Asiakirja(t): SG-18037-AG 13/12

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta:

               Kannatetaan yhtenäisten CUI-sääntöjen otsikon sekä 1 artiklan, 3 artiklan, 5 artiklan 1 kohdan, 5 a artiklan 1 ja 2 kohdan, 7 artiklan 2 kohdan, 8 artiklan, 9 artiklan 1 kohdan ja 10 artiklan 3 kohdan muuttamista ja hyväksytään selitysmuistioon tehdyt muutokset.

               Kannatetaan COTIF-yleissopimuksen 2 artiklan 1 kohdan a alakohdan 3 kohdan sekä 6 artiklan 1 kohdan e alakohdan muuttamista yhtenäisten CUI-sääntöihin tehtävien muutosten vuoksi.

               Uudelleentarkastelukomitean 26. istunnossa helmikuussa 2018 hyväksyttyjen muutosten mukaisesti ehdotetuilla muutoksilla pyritään ensisijaisesti selkeyttämään yhtenäisten CUI-sääntöjen soveltamisalaa lisäämällä 3 artiklaan määritelmä, jonka mukaan ”kansainvälisellä rautatieliikenteellä” tarkoitetaan ”liikennettä, joka edellyttää kansainvälisen junareitin tai useiden peräkkäisten, vähintään kahdessa valtiossa sijaitsevien, asianomaisten infrastruktuurihallintojen koordinoimien kansallisten junareittien käyttöä”, ja muuttamalla 1 artiklaa (soveltamisala) vastaavasti; yhteys yhtenäisiin CIV- ja CIM-sääntöihin säilytetään. Tavoitteena on varmistaa, että yhtenäisiä CUI-sääntöjä sovelletaan systeemisemmin siihen, mihin ne on tarkoitettu eli kansainväliseen rautatieliikenteeseen.

               Muutosehdotukset ovat yhdenmukaisia rautateiden infrastruktuurin hallintoa ja rataverkon haltijoiden välistä yhteistyötä koskevien unionin säännöstön määritelmien ja säännösten kanssa (esim. direktiivin 2012/34/EU (uudelleenlaadittu) 40, 43 ja 46 artikla). Muutos, jota ehdotetaan 8 artiklaan (infrastruktuurihallinnon vastuu), on lähinnä toimituksellinen eikä vaikuta säännöksen soveltamisalaan tai sisältöön. Myös 9 artiklaan sekä 3, 5, 5 a, 7 ja 10 artiklaan ehdotetut muutokset ovat pelkästään toimituksellisia.

               Esityslistan kohta 13 – Yhtenäisten ATMF-sääntöjen osittainen tarkistaminen

               Asiakirja(t): SG-18038-AG 13/13

               Toimivalta:  Unionin (yksinomainen)

               Äänioikeuden käyttäminen: Unioni

               Kanta: Kannatetaan OTIFin sihteeristön ehdottamaa ATMF-sääntöjen osittaista tarkistamista.

               Yhtenäisten ATMF-sääntöjen osittainen tarkistaminen hyväksyttiin uudelleentarkastelukomitean 26. kokouksessa jäljempänä olevassa kohdassa esitetyin perustein. Tarkistus merkitsee kuitenkin myös joitakin vähäisiä toimituksellisia tai kielellisiä muutoksia yhtenäisten ATMF-sääntöjen 1, 3 ja 9 artiklaan, jotka eivät kuulu uudelleentarkastelukomitean toimivaltaan. Yleiskokouksen olisi sen vuoksi hyväksyttävä ne.

               Yhtenäisten ATMF-sääntöjen määräykset ovat yhteensopivia Euroopan unionin yhteentoimivuusdirektiivin 2008/57/EY säännösten ja osittain turvallisuusdirektiivin 2009/49/EY kanssa. Neljännen rautatiepaketin hyväksymisen yhteydessä unioni muutti monia tämän alan säännöksiä. Komission tekemän analyysin perusteella OTIFin sihteeristö ja asiaankuuluva työryhmä valmistelivat ATMF-sääntöjen 2, 3 a, 5, 6, 7, 10, 10 b, 11 ja 13 artiklaa koskevat muutokset, jotka ovat tarpeen terminologian yhdenmukaistamiseksi EU:n uusien säännösten kanssa sekä sen huomioon ottamiseksi, että EU:n menettelytapoihin on tehty eräitä muutoksia, kuten se, että EU:n rautatievirastolle annetaan toimivalta antaa kalustoyksikköjen lupia. Ehdotetut muutokset eivät vaikuta ATMF:n perusajatukseen.

               Esityslistan kohta 14 – Uusi liite H, joka koskee junien turvallista liikennöintiä kansainvälisessä liikenteessä

               Asiakirja(t): SG-18039-AG 13/14.1; SG-18040-AG 13/14,2

               Toimivalta:  Unionin (yksinomainen)

               Äänioikeuden käyttäminen: Unioni

               Kanta:

               Kannatetaan (asiakirja SG-18039-AG 13/14.1) junien turvallista liikennöintiä kansainvälisessä liikenteessä koskevan uuden liitteen H lisäämistä COTIF-yleissopimukseen ja hyväksytään selitysmuistion muutokset.

               Kannatetaan (asiakirja SG-18040-AG 13/14.2) COTIF-yleissopimuksen 2 artiklan 1 kohdan, 6 artiklan 1 kohdan, 20 artiklan 1 ja 2 kohdan, 33 artiklan 4 ja 6 kohdan sekä 35 artiklan 4 ja 6 kohdan muuttamista uuden liitteen H lisäämisen vuoksi ja hyväksytään selitysmuistion muutokset.

               Uutta liitetä H koskevassa ehdotuksessa annetaan määräyksiä junien turvallisesta liikennöinnistä kansainvälisessä liikenteessä, ja sen tavoitteena on yhdenmukaistaa COTIF-yleissopimusta unionin säännöstön kanssa sekä tukea yhteentoimivuutta myös Euroopan unionin ulkopuolella. Ehdotettu teksti on yhdenmukainen uuden turvallisuusdirektiivin (EU) 2016/798 ja siihen liittyvän johdetun oikeuden kanssa. Lisäksi, kuten edelläkin mainitaan, on tarpeen muuttaa eräitä COTIF-yleissopimuksen määräyksiä tämän uuden liitteen H sisällyttämiseksi yleissopimukseen.

               Ehdotetut tekstit toimitetaan yleiskokoukselle uudelleentarkastelukomitean 26. istunnossa tehdyn päätöksen nojalla. Ne noudattavat täysin unionin kantaa, joka oli määritelty ennen kyseistä uudelleentarkastelukomitean istuntoa.

               Esityslistan kohta 15 – Yleinen keskustelu tarpeesta yhdenmukaistaa pääsyedellytyksiä

               Asiakirja(t): SG-18041-AG 13/15

               Toimivalta:  Unionin (yksinomainen)

               Äänioikeuden käyttäminen: Unioni

               Kanta: Kannatetaan OTIFin sihteeristön ehdotusta antaa pääsihteerille valtuudet jatkaa työtä kansainvälisen rautatieverkon käyttöehtoja koskevan ei-sitovan oikeudellisen kehyksen kehittämiseksi asiakirjan SG-18041-AG 13/15 VI jaksossa olevien suuntaviivojen mukaisesti oikeudellisten asiantuntijoiden työryhmässä ja yhteistyössä toimivaltaisten kansainvälisten järjestöjen ja yhteenliittymien kanssa.

               Kansainvälisen rautatieverkon pääsyedellytyksiä säännellään EU:n tasolla yhtenäisestä eurooppalaisesta rautatiealueesta 21 päivänä marraskuuta 2012 annetulla Euroopan parlamentin ja neuvoston direktiivillä 2012/34/EY (uudelleenlaadittu). Tästä asiasta uudelleentarkastelukomitean 26. kokouksessa helmikuussa 2018 käytyjen keskustelujen mukaisesti on edelleen aiheellista kannattaa sitä, että OTIF kehittää kansainvälisen rautatieverkon pääsyedellytyksiä koskevan ei-sitovan oikeudellisen kehyksen, sillä se edistäisi ja parantaisi kansainvälistä rautatieliikennettä EU:n ulkopuolella.

               Esityslistan kohta 16 – Yhdenmukaistettu rautatielainsäädäntö – pääsihteerin raportti

               Asiakirja(t): SG-18042-AG 13/16

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta:

               Pannaan merkille pääsihteerin raportti ja kehotetaan pääsihteeriä jatkamaan yhteistyötä UNECEn kanssa yhdenmukaistettua rautatielainsäädäntöä koskevasta aloitteesta.

               Annetaan hallintokomitealle valtuudet toteuttaa jatkotoimia yhdenmukaistettua rautatielainsäädäntöä koskevan UNECEn aloitteen perusteella ja mahdollisuuksien mukaan antaa neuvoa-antava lausunto yleisistä poliittisista kysymyksistä sekä antaa oikeudellisten asiantuntijoiden työryhmälle valtuudet toteuttaa jatkotoimia ja mahdollisuuksien mukaan antaa neuvoa-antava lausunto oikeudellisista kysymyksistä.

               Hallintokomiteaa kuullen kehotetaan pääsihteeriä ja oikeudellisten asiantuntijoiden työryhmää harkitsemaan ja ehdottamaan asianmukaisia ratkaisuja OTIFin osallistumiseen sellaisten sitovien oikeudellisten välineiden hallinnointiin, jotka voivat korvata yhdenmukaista rautatielainsäädäntöä koskevan UNECEn aloitteen mukaisesti kehitetyn tavarankuljetussopimusta koskevan oikeudellisen järjestyksen luonnoksen, ja kehotetaan pääsihteeriä toimittamaan kertomus yleiskokouksen 14. istunnolle.

               Vaikka yksi kansainvälinen oikeudellinen järjestelmä saattaa tuottaa enemmän hyötyjä rautatieliikenteelle koko Euraasian mantereella kuin nykyiset kaksi erillistä oikeudellista järjestelmää, tällaisen yksittäisen järjestelmän kehittäminen edellyttää selkeää sitoutumista sekä OSJD:n ja OTIFin ja niiden jäsenten osallistumista. Muussa tapauksessa kansainvälisiä oikeudellisia järjestelmiä tulee vastedes olemaan kolme, mikä pirstoisi kansainvälistä rautatiesääntelyä nykyistäkin pahemmin. Tämän vuoksi asianomaisten toimijoiden on koordinoitava toimintaansa etukäteen tehtävällä poliittisella päätöksellä ennen kuin kattava oikeudellinen järjestelmä voidaan ottaa käyttöön. Sen vuoksi on tarpeen ja asianmukaista varmistaa, että OTIF on edelleen mukana tässä prosessissa erityisesti sen hallinnollisen komitean ja sen oikeudellisten asiantuntijoiden työryhmän kautta ja että se raportoi UNECEssä tehtävän työn etenemisestä yleiskokouksen seuraavassa istunnossa.

               Esityslistan kohta 17 – oikeudellisten asiantuntijoiden työryhmä

               Asiakirja(t): SG-18046-AG 13/17

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta:

               Kannatetaan oikeudellisten asiantuntijoiden neuvoa-antavan työryhmän perustamista. Se luonnostelee yleissopimukseen tehtävät muutokset ja täydennykset, antaa oikeudellista neuvontaa ja apua, edistää ja helpottaa COTIF-yleissopimuksen toimintaa ja täytäntöönpanoa, seuraa ja arvioi COTIF-yleissopimuksen soveltamista ja täytäntöönpanoa sekä toimii OTIFin jäsenten foorumina, jossa ne voivat keskustella asiaankuuluvista oikeudellisista kysymyksistä.

               Annetaan pääsihteerille valtuudet esittää työryhmien laatimia päätelmiä ja ehdotuksia OTIFin toimivaltaisille elimille tarkastelua ja/tai päätöksentekoa varten.

               Kehotetaan pääsihteeriä toimittamaan kertomus työryhmän toiminnasta yleiskokouksen 14. istunnossa.

               Tästä aiheesta  uudelleentarkastelukomitean 26. istunnossa helmikuussa 2018 käytyjen keskustelujen tulosten mukaisesti on aiheellista kannattaa sellaisen oikeudellisten asiantuntijoiden pysyvän ryhmän perustamista OTIFiin, joka avustaa ja helpottaa nykyisten oikeudellisen alan elinten toimintaa ja varmistaa COTIF-yleissopimuksen tosiasiallisen hallinnoinnin.

               Esityslistan kohta 18 – Raportti hallintokomitean toiminnasta 1.10.2015–30.9.2018

               Asiakirja(t): Rajoitettu jakelu

               Toimivalta: Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta 19 – Hallintokomitean valinta kaudelle 1.10.2018–30.9.2021 (kokoonpano ja puheenjohtaja)

               Asiakirja(t): Rajoitettu jakelu

               Toimivalta:  Unionin (jaettu)

               Äänioikeuden käyttäminen: Jäsenvaltiot

               Kanta: Ei ole

               Esityslistan kohta 20 – Alustava päivämäärä 14. yleiskokoukselle

               Asiakirja(t): Ei ole

               Toimivalta:  Ei sovelleta

               Äänioikeuden käyttäminen: Ei sovelleta

               Kanta: Ei ole

               Esityslistan kohta 21 – Muut asiat

               Asiakirja(t): Ei sovelleta

               Toimivalta:  Ei sovelleta

               Äänioikeuden käyttäminen: Ei sovelleta

               Kanta: Ei ole

               Esityslistan kohta 22 – Kaikki yleiskokouksen valtuutukset

               Asiakirja(t): Täydennetään myöhemmin

               Toimivalta:  Täydennetään myöhemmin

               Äänioikeuden käyttäminen: Täydennetään myöhemmin

               Kanta: Täydennetään myöhemmin

               Esityslistan kohta 23 – Komiteoiden raportit (tarvittaessa)

               Asiakirja(t): Ei sovelleta

               Toimivalta:  Ei sovelleta

               Äänioikeuden käyttäminen: Ei sovelleta

               Kanta: Ei ole

               Esityslistan kohta 24 – Päätösten, valtuutusten, suositusten ja muiden yleiskokouksen asiakirjojen (lopullisten asiakirjojen) hyväksyminen

               Asiakirja(t): Ei sovelleta

               Toimivalta:  Unionin (jaettu ja yksinomainen)

               Äänioikeuden käyttäminen: Unioni

               Kanta: Kuten asiaankuuluvissa esityslistan kohdissa esitetään.